Návrh ROZHODNUTIE RADY o uzavretí rámcovej dohody o partnerstve a spolupráci medzi Európskou úniou a jej členskými štátmi na jednej strane a Filipínskou republikou na strane druhej /* COM/2013/0925 final - 2013/0441 (NLE) */





DÔVODOVÁ SPRÁVA V novembri 2004 Rada splnomocnila Komisiu rokovať o jednotlivých rámcových dohodách o partnerstve a spolupráci (DPS) s Thajskom, Indonéziou, Singapurom, Filipínami, Malajziou a Brunejom. Rokovania s Filipínami sa začali vo februári 2009 a skončili sa v júni 2010. Obe strany parafovali dohodu o partnerstve a spolupráci 25. júna 2010 po jej schválení Výborom stálych zástupcov (Coreper). Dohoda o partnerstve a spolupráci bola podpísaná 11. júla 2012 v meste Phnom Pénh pri príležitosti zasadnutia ministrov regionálneho fóra ASEAN. Dohoda o partnerstve a spolupráci s Filipínami je prvou bilaterálnu dohodou s touto krajinou a nahrádza súčasný právny rámec dohody o spolupráci medzi Európskym hospodárskym spoločenstvom a členskými štátmi Združenia národov juhovýchodnej Ázie (ASEAN) z roku 1980. Z politického hľadiska predstavuje DPS s Filipínami dôležitý krok smerom k posilneniu bilaterálnych vzťahov a postavenia EÚ v juhovýchodnej Ázii na základe spoločných univerzálnych hodnôt, ako sú demokracia a ľudské práva. Vytvára podmienky pre posilnenú politickú, regionálnu a globálnu spoluprácu. DPS obsahuje záväzky, ktoré sú ústrednými prvkami zahraničnej politiky EÚ, vrátane ustanovení o ľudských právach, nešírení zbraní, boji proti terorizmu a Medzinárodnom trestnom súde. Zahŕňa tiež oblasti aktuálneho záujmu, ako je mierový proces a riadenie rizík súvisiacich s katastrofami. DPS posilňuje sektorovú spoluprácu v širokom spektre oblastí politík, ako je migrácia, dane, životné prostredie, energetika, veda a technika, námorná a letecká doprava, cestovný ruch, kultúra, pranie špinavých peňazí a financovanie terorizmu, nelegálne drogy, organizovaná trestná činnosť a korupcia. DPS výrazne rozširuje priestor pre vzájomnú spoluprácu v hospodárskej a obchodnej oblasti. Obsahuje dôležitú časť venovanú obchodnej spolupráci, ktorá by mala uľahčiť rokovania o dohode o voľnom obchode. Uzatvorenie tejto DPS je v súlade s cieľom EÚ, ktorým je vytvorenie komplexného a súdržného hospodárskeho a politického rámca pre vzťahy medzi EÚ a členskými štátmi združenia ASEAN. Okrem toho má DPS aj významnú rozvojovú zložku vrátane prísnych ustanovení upravujúcich ochranu finančných záujmov EÚ. Komisia poznamenáva, že rozhodnutie Rady č. 2012/272/EÚ o podpise DPS s Filipínami je predmetom konania pred Súdnym dvorom vo veci C-377/12: Komisia požiadala Súdny dvor o zrušenie uvedeného rozhodnutia v rozsahu, v akom Rada pridala právny základ týkajúci sa dopravy (články 91 a 100 ZFEÚ), readmisie (článok 79 ods. 3 ZFEÚ) a životného prostredia (článok 191 ods. 4 ZFEÚ). Komisia požiadala Súdny dvor, aby zachoval účinky napadnutého rozhodnutia. S výhradou rozhodnutia Súdneho dvora vo veci C-377/12 je tento návrh rozhodnutia Rady o uzavretí DPS založený na článkoch 207, 209 a 218 ods. 6. Komisia upozorňuje Radu na odôvodnenie v dohode týkajúce sa osobitného postavenia Spojeného kráľovstva, Írska a Dánska na základe protokolov č. 21 a č. 22 zmluvy. Doplnenie uvedeného odôvodnenia je len výsledkom histórie vzniku tohto textu. V závislosti od výsledku veci C-377/12, o ktorej v súčasnosti rozhoduje Súdny dvor, môže byť uvedené odôvodnenie v neskoršej fáze vypustené alebo preformulované. Komisia zastáva názor, že pokiaľ nie je v uvedenej veci rozhodnuté, postup uzatvorenia tejto dohody nie je možné dokončiť. 2013/0441 (NLE) Návrh ROZHODNUTIE RADY o uzavretí rámcovej dohody o partnerstve a spolupráci medzi Európskou úniou a jej členskými štátmi na jednej strane a Filipínskou republikou na strane druhej RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 207 a článok 209 v spojení s jej článkom 218 ods. 6 písm. a), so zreteľom na návrh Európskej komisie, so zreteľom na súhlas Európskeho parlamentu, keďže: (1) V súlade s rozhodnutím Rady č. 2012/272/EÚ[1] bola rámcová dohoda o partnerstve a spolupráci medzi Európskou úniou a jej členskými štátmi na jednej strane a Filipínskou republikou na strane druhej podpísaná 11. júla 2012 s výhradou jej uzavretia k neskoršiemu dátumu. (2) Dohoda by sa mala schváliť v mene Európskej únie, PRIJALA TOTO ROZHODNUTIE: Článok 1 Týmto sa v mene Únie schvaľuje Rámcová dohoda o partnerstve a spolupráci medzi Európskou úniou a jej členskými štátmi na jednej strane a Filipínskou republikou na strane druhej. Znenie dohody je pripojené k tomuto rozhodnutiu. Článok 2 Spoločnému výboru ustanovenému v článku 48 dohody predsedá vysoký predstaviteľ Únie pre zahraničné veci a bezpečnostnú politiku. Únia alebo prípadne Únia a členské štáty sú zastúpené v spoločnom výbore v závislosti od prerokúvanej záležitosti. Článok 3 Predseda Rady určí osobu splnomocnenú vydať v mene Európskej únie oznámenie stanovené v článku 57 ods. 1 dohody. Článok 4 Toto rozhodnutie nadobúda účinnosť dňom jeho prijatia. Uverejní sa v Úradnom vestníku Európskej únie. V Bruseli Za Radu predseda [1] Ú. v. EÚ L 134, 24.5.2012, s. 3.